Toccant su riccu in pettorru

Toccant su riccu in pettorru,
dognunu lu cheret bene
però su poveru tene’
su fiagu de su corru.

A su riccu l’amant totu
et l’amant pro su inari,
ma su poveru mancari
siat s’homine pius dottu
issu mai tenet votu,
dogni cosa si l’affeat,
et est pro ca si li leat
su fiagu de su corru.

A su poveru comente
si riende si reparat,
rie rie si li narat:
«Già t’istat bene sa entre!»;
ma su riccu allegramente
giogat, riet et recreat,
et est ca non si li leat
su fiagu de su corru.

Su giovanu benestante
dognunu si nd’inamorat,
dogni giovana l’adorat,
totu lu cherent pro amante;
su poveru pro birbante
fin’a morte si mantenet
et est proite chi tenet
su fiagu de su corru.

Una giovanedda ricca,
mancari siat tinzosa,
brutta, fea et loroddosa
pro bella si calificat,
a sa povera sa ficca,
s’est bella passat pro fea,
et est pro ca si li lea’
su fiagu de su corru.

Intrat su riccu a faeddare
cale si cherzat persone,
cun dite grande attenzione
non lu cherent iscultare?
S’ident su poveru intrare
non li dant mancu cadrea,
et est pro chi si li lea’
su fiagu de su corru.

Su riccu tenet intrada
in cale si cherzat logu,
su poveru paret fogu
chi brujat a s’allumada,
et bida s’accurziada
lu timent che i sa frea,
et est pro ca si li lea’
su fiagu de su corru.

In riccos sa falzidade
est veridade segura,
in su poveru s’oscura’
sa propria veridade
et cherent cun libertade
de chi nisciunu lu creat,
et est pro ca si li leat
su fiagu de su corru.

Su poveru sempre izat
chirchende calchi uccada,
su riccu a s’ismurriada
che l’imbolat una miza,
et si in domo si l’abbizat
cheret chi mancu si seat
proite chi si li leat
su fiagu de su corru.

Ite fiagu infernale
chi tenet su corru siccu
chi paret chi a su riccu
li causet dogni male;
su poveru che animale
cun cussu fiagu morit,
benit chi si l’assaborit
su fiagu de su corru.